RESOLUCIÓN do 12 de xaneiro de 2009 pola que se convoca o concurso de cómics ¿Que é para ti o Valedor do Pobo?
VALEDOR DO POBO — III. OUTRAS DISPOSICIÓNS — 19/01/2009

Con motivo de cumprirse, o próximo mes de xuño de 2009, o XXV aniversario da aprobación polo Parlamento de Galicia da Lei reguladora da institución do Valedor do Pobo, estímase procedente, no marco dos actos conmemorativos que se van organizar, dedicar un deles ao ámbito dos menores e á tutela dos seus dereitos, co obxecto de promover un maior e máis amplo coñecemento da figura do Valedor do Pobo entre a cidadanía.
Esta convocatoria ten por finalidade mostrar aos alumnos a identidade e funcións do Valedor do Pobo, en gran medida descoñecidas ou non correctamente percibidas por aqueles, colaborando dese modo cos profesores e centros educativos no labor de formación que ambos teñen asignados.
En definitiva, trátase de divulgar entre os alumnos o significado, actuación e funcións do Valedor do Pobo.
Por todo iso,
RESOLVO:
1. Convocar o concurso ¿Que é para ti o Valedor do Pobo?
2. Aprobar as bases que rexerán o dito concurso e que figuran como anexo a esta resolución.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 12 de xaneiro de 2009.
Benigno López González
Valedor do Pobo
ANEXO
Bases
1. Destinatarios.
Poderán participar os alumnos de ensino secundario dos centros galegos docentes, públicos, concertados e privados baixo a dirección daqueles profesores que procedan a supervisar os seus traballos.
No concurso non se poderá participar individualmente. Haberá que facelo formando un grupo/clase guiado por un profesor coordinador.
Cada centro poderá participar cun máximo de dous grupos/clase de ensino secundario.
2. Dotación dos premios.
Establécese un premio para o grupo/clase gañador consistente nunha estancia de cinco días, do 22 ao 26 de xuño, nos albergues xuvenís das Sinas (Vilanova de Arousa) e de Gandarío (Bergondo), organizada pola Dirección Xeral de Xuventude e Solidariedade da Xunta de Galicia dentro do programa Da Area Gorda ao Mar Maior.
O programa está orientado á educación e promoción do voluntariado ambiental sobre o litoral e o medio mariño e consiste en dar a coñecer as embarcacións antigas e tradicionais, as actividades extractivas no mar, a complexidade do ecosistema acuático e a diversidade mariña.
O xurado poderá conceder as mencións honoríficas que considere oportuno, así como declarar deserto o premio.
3. Características dos traballos.
Admitiranse a concurso as obras dos participantes que a través dun cómic -combinación de debuxo e texto- presenten unha problemática dos cidadáns que poida ser presentada e admitida ante o Valedor do Pobo; o seu contido quedará á vontade do grupo/clase.
O traballo presentarase en lingua galega.
O traballo dos participantes será de técnica libre: debuxo, fotografía, colaxe, ilustración por ordenador, técnica mixta
Os cómics presentaranse en soporte papel e CD, formato Word, e terán un máximo de 20 escenas.
Os traballos que se presenten teñen que ser inéditos e non ter obtido premios ou recoñecementos noutros concursos.
4. Envío de traballos.
Os traballos candidatos ao premio remitiranse, antes do 30 de abril de 2009, á sede do Valedor do Pobo: rúa do Hórreo nº 65, 15700 Santiago de Compostela. A partir desa data non se poderán introducir modificacións nin novos contidos aos traballos presentados.
Os traballos, que deberán ser anónimos, faranse chegar acompañados dun sobre cerrado, en cuxo exterior farase constar: «Concurso Valedor do Pobo 2009: ¿Que é para ti o Valedor do Pobo?».qw3 No interior do sobre indicaranse os nomes e apelidos dos compoñentes do grupo, clase, curso e centro educativo (nome, enderezo, teléfono, enderezo de correo electrónico, con expresión dunha persoa de contacto) no cal están matriculados.
5. Xurado.
O xurado do concurso, que estará presidido polo Valedor do Pobo, cuxo voto será dirimente no caso de empate, estará integrado, ademais, polos tres Vicevaledores do Pobo; por un técnico da Dirección Xeral de Ordenación e Innovación Educativa; polo presidente de UNICEF-Galicia e por unha persoa de ampla experiencia no ámbito do cómic.
O secretario do xurado, con voz e sen voto, será o secretario xeral do Valedor do Pobo.
O xurado comunicará o seu acordo nos trinta (30) días naturais seguintes ao do termo do prazo de presentación dos traballos.
A decisión do xurado non poderá ser obxecto de impugnación.
Os premios serán entregados na sede do Valedor do Pobo na data e forma que oportunamente se lles comunicará aos gañadores.
6. Criterios de valoración.
O xurado valorará os traballos premiados tendo en conta os seguintes aspectos:
-Carácter motivador, orixinalidade e creatividade dos traballos.
-Adecuación ao nivel educativo ao cal vai dirixido.
-Transferibilidade a diferentes centros educativos e grupos de alumnado.
7. Propiedade intelectual.
Os traballos presentados pasarán a ser propiedade da institución do Valedor do Pobo, que poderá proceder á publicación ou difusión de cada un deles, sen necesidade de autorización dos seus autores, e utilizalos na promoción e divulgación dos dereitos humanos e da dita institución.
Os autores quedarán comprometidos a realizar as modificacións precisas nos documentos finais para que poidan ser publicados total ou parcialmente no formato máis axeitado.
Como forma de difusión de boas prácticas, o traballo gañador e os que se consideren de maior interese, publicaranse e enviaranse a todos os centros escolares da nosa comunidade e colgaranse nas páxinas web do Valedor do Pobo e da Consellería de Educación e Ordenación Universitaria da Xunta de Galicia.
8. Aceptación das bases do concurso.
A participación no concurso implica a aceptación de todas e cada unha destas bases así como o criterio dos organizadores na resolución de calquera cuestión non prevista nelas.